Document ID: 32013D0674

IZVEDBENI SKLEP KOMISIJE
z dne 25. novembra 2013
o Smernicah v zvezi s Prilogo I k Uredbi (ES) št. 1223/2009 Evropskega parlamenta in Sveta o kozmetičnih izdelkih
(Besedilo velja za EGP)
(2013/674/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1223/2009 Evropskega parlamenta in Sveta z dne 30. novembra 2009 o kozmetičnih izdelkih (1) in zlasti tretjega pododstavka člena 10(1) Uredbe,
ob upoštevanju naslednjega:
(1)
Bistveno je, da so kozmetični izdelki, ki so dostopni na trgu Unije, varni za zdravje ljudi, če so uporabljeni pod normalnimi in razumno predvidljivimi pogoji uporabe. V ta namen se z Uredbo (ES) št. 1223/2009 zahteva izvedba ocene varnosti kozmetičnih izdelkov, s katero se zagotovi, da so ti izdelki pod navedenimi pogoji varni.
(2)
Subjekt, imenovan za odgovorno osebo v skladu z Uredbo (ES) št. 1223/2009, mora zagotoviti, da se za vsak kozmetični izdelek, ki bo dan na trg Unije, pripravi poročilo o varnosti kozmetičnega izdelka na podlagi ustreznih informacij in v skladu z zahtevami, določenimi v Prilogi I k Uredbi (ES) št. 1223/2009.
(3)
Da bi vsa podjetja, zlasti pa mala in srednje velika, lažje razumela zahteve iz Priloge I k Uredbi (ES) št. 1223/2009, je v njej določeno, naj Komisija sprejme ustrezne smernice.
(4)
Ta sklep določa ustrezne smernice v zvezi s Prilogo I k Uredbi (ES) št. 1223/2009. K njihovi pripravi so prispevale ustrezne zainteresirane strani, vključno s predstavniki malih in srednje velikih podjetij.
(5)
Te smernice bi odgovornim osebam morale pomagati pri izpolnjevanju regulativnih obveznosti. Vendar njihov namen ni nadomestiti znanja in izkušenj usposobljenega ocenjevalca varnosti, zahtevanih s členom 10(2) Uredbe (ES) št. 1223/2009, ki bi moral ostati edini strokovnjak, ki lahko izvede oceno varnosti kozmetičnega izdelka, opisano v delu B Priloge I.
(6)
Ukrepi, ki jih določa ta sklep, so v skladu z mnenjem Stalnega odbora za kozmetične izdelke -
SPREJELA NASLEDNJI SKLEP:
Člen 1
Smernice, s katerimi se podjetjem omogoča izpolnjevanje zahtev iz Priloge I k Uredbi (ES) št. 1223/2009 o kozmetičnih izdelkih, so določene v Prilogi k temu sklepu.
Člen 2
Ta sklep začne veljati dvajseti dan po objavi v Uradnem listu Evropske unije.
V Bruslju, 25. novembra 2013

Labels: 1
7
3
0
12